洪嘉豪完成紅館個唱 目標年尾上頒獎台
2024年04月21日 02:01
東網電視
更多新聞短片
歌手洪嘉豪完成首個個人紅館演唱會後,立即開工出為其最新專輯「Inner|Child」宣傳,可謂非常努力!他透露新碟想表達每個大人心裏面都住了一個小孩:「碟裏面嘅設計,包括封面等其實都有好多歌曲嘅元素畫咗喺上面,亦都係我作為一個大人去咗公園影咗好多唔同相,有啲chok樣,有啲就鬼馬啲,想飾演返唔同時段。」
講到之前一連兩場的演唱會,嘉豪自評表現只有7、80分:「仍然有好大進步空間,喺唱歌方面係比之前好咗,證明練習係有成果,但係有啲處理上可以更好,尤其係第一場做得冇咁好,但係尾場去到尾段進入咗一個瘋狂狀態,我已經唔會理首歌係點,我覺得我點唱都得、點都唱到!」至於下一個目標,嘉豪稱希望可以發掘更多可能性及於年末各大頒獎禮上獲獎:「想發掘一吓到底有冇其他類型嘅歌適合自己,亦都希望喺唱歌方面繼續進步,同時想涉獵音樂以外嘅嘢,當然想有機會喺頒獎禮攞獎。」